Псыхуабэ кIуэнухэр къыхах
«Кавказ джэгухэр-2013» спорт фестивалым и республикэ зэпеуэхэу Гагарин Юрий и цIэр зэрихьэу Тэрч къалэ дэт стадионым махуитIкIэ щекIуэкIам кърикIуахэр зэхалъхьэжащ. Зэпеуэхэм хэтащ муниципальнэ куей 13-м я спортсмен 400-м щIигъу. Судья нэхъыщхьэу щытар Анаев Аслъэнщ.
Фестивалыр парадкIэ къыщIадзащ. Спортсменхэм, зэхьэзэхуэхэм еплъыну къызэхуэсахэм фIэхъус псалъэхэмкIэ зыхуагъэзащ КъБР-м спортымрэ туризмэмкIэ и министр АфIэунэ Аслъэнрэ Тэрч муниципальнэ куейм и тхьэмадэ Пэнагуэ Максимрэ. Иужь илъэсым ехъулIэныгъэфIхэр зиIэ тренерхэу, спортсменхэу «Урысей Федерацэм щIыхь зиIэ и тренер», «Урысейм спортымкIэ и мастер» цIэ лъапIэхэр зыхуагъэфэщахэм а дамыгъэхэр иратыжащ.
АдэкIэ Iуэхугъуэ нэхъыщхьэм щIидзащ. Япэу утыкур яубыдащ бгырыпх бэнэкIэм и спортсменхэм, армспорт атлетхэм, футболистхэм. Махуэр и кум нэсауэ ягъэнэIуащ спорт зэмылIэужьыгъуэ зыбжанэм кърикIуахэр. Бгырыпх бэнэкIэ зэпеуэм дыщэ медалхэр къыщахьащ Шэрэдж куейм и спортсменхэу ГъукIэ Хьэбас, Эфендиев Расул, Дохъушокъуэ Хьэчим сымэ. КIапсэкIэ дэпщеиным бжьыпэр щиубыдащ Бахъсэн районым и спортсмен Кугъуэт Тимур. Армспорт зэпеуэм и дыщэ медалхэр ялъысащ налшыкдэс Беслъэней Аслъэн, Бахъсэн щыщ Шыбзыхъуэ Елдар, Прохладнэ куейм и спортсмен Гындыгъу Сэхьид сымэ. Къару троеборьемкIэ зэпеуахэм Аруан куейм и спортсмен Шыбзыхъуэ Анзор псоми щефIэкIащ. Хьэлъэ гъэIэпхъуэн зэпеуэм къигъэувырт дэтхэнэри килограмм 50 хъууэ къэпищ IэрыгъажэкIэ метри 100-кIэ яшэн хуейуэ. Абы щытекIуащ Дзэлыкъуэ куейм щыщ Щоджэн Аниуар. Хьэлъэ къэIэтын зэпеуэм Уэщро Аслъэн и хьэрхуэрэгъу псоми яфIэкIри фестивалым и дыщэ медалыр къихьащ.
Шэджагъуэ нэужьым пащащ зэхьэзэхуэхэм. Дэлъеин двоеборьем цIыхубзхэм я деж щыяпэщ Тэрч куейм щыщ Семеновэ Кристинэ, цIыхухъухэм я деж щытекIуащ Чернохватов Пётр (Прохладнэ куей). ШабзэкIэ уэн зэпеуэм бжьыпэр щаубыдащ Налшык къалэм и спортсменхэу Кулюшинэ Натальерэ Къущхьэ Артуррэ.
Футбол цIыкIу зэхьэзэхуэм щытекIуащ Налшык къалэ и командэр. ЦIыхухъухэр щызэдэжэм нэхъ псынщIэу къыщIэкIар бысымхэрщ. Къыхэдгъэщынщи, Тэрчым и спортсменхэм а махуэм мызэ-мытIэу текIуэныгъэ зыIэрагъэхьащ, кIапсэ зэпекъунымкIи ахэращ нэхъ лъэщу къыщIэкIар.
Фестивалым къеблэгъахэм я нэгу зрагъэужьащ Тэрч районым и къэфакIуэхэмрэ уэрэджыIакIуэхэмрэ. Абыхэм зыщаплъыхьащ Тэрч куейм и къуажэхэм къызэрагъэпэща лъэпкъ пщIантIэхэм, абыхэм щызыIуагъэхуащ адыгэ шхыныгъуэхэр.
Зэхьэзэхуэхэм кърикIуахэр зэхалъхьэжри, ехъулIэныгъэ зыIэрызыгъэхьахэм кубокхэр, медаль зэмылIэужьыгъуэхэр иратащ. ТекIуэныгъэ къэзыхьахэм ехъуэхъуащ Шэрэдж куей администрацэм и тхьэмадэ Темиржанов Махъты, КъБР-м спортымрэ туризмэмкIэ и министрым и къуэдзэ Мамхэгъ Хьэчим, республикэр зэрыгушхуэ спортсмен цIэрыIуэ, олимп чемпион Хъущт Аслъэнбэч сымэ.
«Кавказ джэгухэр-2013» фестивалым и кIэух зэхьэзэхуэу жэпуэгъуэм и 5-6-хэм Пятигорск къалэм щекIуэкIынум Къэбэрдей-Балъкъэрым щыщу хэтынухэм я унэцIэхэр мыгувэу къраIуэнущ.
УЭРДОКЪУЭ Азэмэт.
